D2.1.1 ANALIZA TRGA IN IZBIRA NAJBOLJ OBETAVNIH PROIZVODOV
POVZETEK DOKUMENTA
Dokument je bil pripravljen v okviru projekta BeBlue – Beyond Bluegrass (Interreg VI-A Italija–Slovenija 2021–2027) in predstavlja analizo trga akvaponičnih proizvodov ter izbor najbolj obetavnih proizvodov za nadaljnji razvoj v programskem območju Italije in Slovenije.
Namen analize je bil ugotoviti stopnjo sprejemanja akvaponike med potrošniki, pridelovalci in posredniki ter opredeliti proizvode z največjim tržnim potencialom in najustreznejše prodajne poti. Raziskava je temeljila na anketiranju potrošnikov, pridelovalcev in posrednikov v Sloveniji in Italiji ter na analizi stanja razvoja akvaponike in tržnih trendov v Evropi.
Rezultati kažejo, da imajo potrošniki v obeh državah podobne preference glede akvaponičnih proizvodov. Med najbolj zanimivimi proizvodi so bili izpostavljeni solata, mikrozelenje, paradižnik, zelišča, postrv in orada. Posebej v Sloveniji je bilo zaznati večje zanimanje za inovativne proizvode, kot so makroalge, osočnik (salicornia) in mikrozelenje.
Analiza prodajnih poti je pokazala, da potrošniki še vedno najpogosteje kupujejo sveže proizvode neposredno pri pridelovalcu, v trgovinah in ribarnicah. Hkrati se povečuje zanimanje za sodobne prodajne modele, kot so spletna prodaja in naročniški sistemi dostave svežih proizvodov (t. i. zelene zabojčke), predvsem med gospodinjstvi z višjimi dohodki.
Pridelovalci prepoznavajo potencial akvaponike za diverzifikacijo proizvodnje in ustvarjanje proizvodov z višjo dodano vrednostjo. Med glavnimi izzivi pa navajajo pomanjkanje strokovnega znanja, usposobljenega kadra ter negotovost glede ekonomske upravičenosti naložb.
Na podlagi rezultatov raziskave so bili kot najbolj obetavni akvaponični proizvodi opredeljeni solata, postrv in orada, med inovativnimi proizvodi pa makroalge, osočnik (salicornia) in mikrozelenje. Kot najprimernejše tržne poti so bile prepoznane neposredna prodaja končnim kupcem, prodaja gostinskemu sektorju ter pri določenih proizvodih tudi spletna prodaja in naročniški modeli dostave.
Ugotovitve analize bodo uporabljene pri razvoju orodij za ocenjevanje ekonomske in okoljske trajnosti akvaponike ter pri pripravi študij izvedljivosti in priporočil za nadaljnji razvoj akvaponične proizvodnje v programskem območju.

